Rafael Leão

**Rafael Alexandre da Conceição Leão** (s. 10. kesäkuuta 1999 Almada, Portugali) on portugalilainen jalkapalloilija, joka edustaa italialaista AC Milania sekä Portugalin maajoukkuetta. Hän on pelipaikaltaan laitahyökkääjä.

## Seurajoukkueura
### Sporting CP
Leão pelasi ensimmäisen ottelunsa Primeira Ligassa 11. helmikuuta 2018 tullessaan vaihdosta kentälle Bryan Ruizin tilalle Feirenseä vastaan. Leão päätti purkaa sopimuksensa Sportingin kanssa 14. kesäkuuta 2018 sen jälkeen, kun 50 seuran fania hyökkäsivät seuran harjoituskeskukseen.

### Lille
8. elokuuta 2018 Leão siirtyi ilmaiseksi ranskalaiseen Ligue 1 seuraan Lilleen.

Leão teki debyyttinsä Lillelle 30. syyskuuta 2018 Marseillea vastaan. Leão teki ensimmäisen Ligue 1 maalinsa 27. lokakuuta 2018 Caenia vastaan.

Lille sijoittui toiseksi liigassa kaudella 2018–2019.

### AC Milan

#### Kausi 2019–2020
1. elokuuta 2019 Leão siirtyi italialaiseen AC Milaniin 35 miljoonalla eurolla. Leão pelasi ensimmäisen Serie A ottelunsa 25. elokuuta. 7. heinäkuuta 2020 Leão teki maalin liigaa johtavaa Juventusta vastaan Milanin voittaessa Juventuksen 4–2. Ensimmäisellä Serie A -kaudellaan Leão pelasi 31 ottelua, joissa hän teki kuusi maalia.

#### Kausi 2020–2021

Seuraavalla kaudellaan Leão teki kaksi maalia 3–0-voitossa Speziaa vastaan. 20. joulukuuta Leão teki Serie A:n historian nopeimman maalin kuudessa sekunnissa Sassuoloa vastaan. Leão pelasi 2020–2021 Serie A-kaudella 30 ottelua ja teki kuusi maalia.

#### Kausi 2021–2022

15. syyskuuta 2021 Leão pelasi ensimmäisen Mestarien liiga-ottelunsa Liverpoolia vastaan. Leão syötti Ante Rebićin maalin 3–2-häviössä. Leão teki ensimmäisen maalinsa kilpailussa 28. syyskuuta Atlético Madridia vastaan.

Milan voitti kauden 2021–2022 jälkeen ensimmäisen Serie A-mestaruutensa yhteentoista vuoteen. Leão teki 11 maalia ja voitti Serie A:n tärkeimmän pelaajan palkinnon.

#### Kausi 2022–2023

10. syyskuuta 2022 Leão sai punaisen kortin ensimmäistä kertaa seuraurallansa. Lokakuussa 2022 hän sijoittui neljänneksitoista Ballon d'Or-seremoniassa. 2023 AC Milan pääsi Mestarien liigan välieriin mutta hävisi Inter Milanolle. Leão pelasi kaudella 2022–2023 Serie A:ssa 35 ottelua ja teki niissä 15 maalia, millä hän oli liigan neljänneksi paras maalintekijä. 2. kesäkuuta 2023 hän allekirjoitti jatkosopimuksen Milanin kanssa vuoteen 2028 saakka.

#### Kausi 2023–2024

Kaudella 2023–2024 Leão pelasi Serie A:ssa 34 ottelua ja teki niissä yhdeksän maalia sekä antoi jo kolmantena peräkkäisenä kautena kymmenen maalisyöttöä. Hän pelasi Mestarien liigassa viisi ottelua, joissa hän teki yhden maalin, ja Eurooppa-liigassa kuusi ottelua, joissa hän teki kolme maalia. Hän teki Italian cupin kahdessa ottelussaan kaksi maalia, mutta siinäkään Milan ei menestynyt.

#### Kausi 2024–2025
Leão pelasi kaudella 2024–2025 Serie A:ssa 34 ottelua, joissa hän teki kahdeksan maalia ja antoi kymmenen maalisyöttöä. Mestarien liigassa hän pelasi Milanin kaikki kymmenen ottelua ja teki niissä kolme maalia. Tammikuussa 2025 Milan voitti Italian supercupin ja Leão syötti voitokkaassa loppuottelussa paikallisvastustaja Interiä vastaan Tammy Abrahamin tekemän 3–2-voittomaalin ottelun lisäajalla.

## Maajoukkueura
Leão pelasi useissa Portugalin nuorisomaajoukkueissa. Vuonna 2016 hän oli voittamassa alle 17-vuotiaiden Euroopan-mestaruutta. Hän pelasi ensimmäisen ottelunsa A-maajoukkueessa 9. lokakuuta 2021 ystävyysottelussa Qataria vastaan. MM-kilpailuissa 2022 hän tuli vaihdosta kentälle joukkueensa kaikissa viidessä ottelussa ja teki maalin alkulohko-ottelussa Ghanaa ja neljännesvälieräottelussa Sveitsiä vastaan. EM-kilpailuissa 2024 hän pelasi avauskokoonpanossa kaksi ensimmäistä alkulohko-ottelua, kärsi aiemmissa otteluissa saamiensa kahden varoituksen vuoksi yhden ottelun pelikiellon ja oli jälleen avauksessa neljännesvälierässä ja puolivälierässä.

Leão on pelannut toukokuun 25. päivään 2025 mennessä 39 A-maaottelua, joissa hän on ollut 22 kertaa avauskokoonpanossa, ja tehnyt niissä viisi maalia. MM-kilpailujen kahden maalin jälkeen hän on tehnyt maalin maaliskuussa 2023 EM-karsintaottelussa Luxemburgia vastaan, maaliskuussa 2024 ystävyysottelussa Ruotsia vastaan sekä marraskuussa 2024 Kansojen liigan ottelussa Puolaa vastaan.

## Yksityiselämä
Leãon isä on angolalainen ja äiti sãotomépríncipeläinen.

## Lähteet